SIHLOKO LESINGUMGOGODLA | UNGAYITFOLAPHI INDVUDVUTO?
Sonkhe Siyayidzinga Indvudvuto
Uyatikhumbula yini uwa nawusemncane? Mhlawumbe walimala esandleni noma wahuzuka lidvolo. Usakhumbula yini kutsi wakudvudvuta njani make wakho? Kungenteka wasigeza lesilondza wase uyakubhandisha. Kona wakhala, kodvwa kukuncesitela kwakhe nekukubhambhadza aphindze akuphuphutse kwakwenta washeshe waba ncono. Watfola indvudvuto ngesikhatsi lowawuyidzinga ngaso.
Njengobe sikhula, tiya ngekuba tinengi kakhulu tinkinga ekuphileni. Tinengi kangangekutsi kutfola indvudvuto sekuyimvela kancane. Kuyadzabukisa kusho kutsi akusito tonkhe tinkinga lesiba nato ebudzaleni letingacatululwa ngekubhandishwa noma kubhambhadvwa nekuphuphutfwa ngumake. Asewucabange nganati tibonelo letimbalwa.
Wake wasanganiswa yini kuphelelwa ngumsebenti? Julian utsi wetfuka kakhulu nakacoshwa emsebentini, lokwamshiya angati kutsi kufanele atsatse ini ayihlanganise nani. Watibuta: ‘Ngitawondla ngani umndeni wami? Ngisebente ngekutimisela iminyaka leminyenti kulenkampani, kwentiwe yini kutsi babone ngatsi ngiyintfo lengenamsebenti?’
Mhlawumbe uva buhlungu kakhulu ngenca yekuphela kwemshado wakho. Nakachaza Raquel utsi: “Yatsi indvodza yami nayingishiya ngingakalindzeli etinyangeni letingu-18 letengcile, ngeva buhlungu kakhulu. Kwangephula umoya lolokwenteka. Bengibonakala ngihamba nje kutsi ngisebuhlungwini futsi umoya wami bewuphansi. Bekungikhatsata kakhulu.”
Mhlawumbe unesifo lesimatima lesingelapheki. Kungenteka kube netikhatsi lapho utiva njengaJobe lowatsi: “Sengiyayeya [sengiyayizonda, NW] imphilo yami. Ngingamane ngingete ngaphila iminyaka leminyenti.” (Jobe 7:16) Mhlawumbe simo sakho siyafana nesamkhulu Luis loseminyakeni yabo-80 lowatsi: “Ngaletinye tikhatsi nginconota kufa kunekuphila kulesimo.”
Kungenteka nekutsi kufelwa ngumuntfu lomtsandzako kukwenta uyidzinge kakhulu indvudvuto. Robert utsi: “Ngacale ngangakholwa nangiva kutsi indvodzana yami ishonile engotini yendiza. Buhlungu lengabuva ngulobo liBhayibheli lelibufananisa nebekugwazwa ngesikhali.”
—Lukha 2:35.
BoRobert, Luis, Raquel, naJulian bayitfola indvudvuto ngisho nome bebabhekene netimo letibuhlungu. Bamtfola Nkulunkulu longuSomandla njengemuntfu longabadvudvuta. Nkulunkulu ubadvudvuta njani bantfu? Angakuniketa yini nawe indvudvuto loyidzingako?
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn